Sodba Sodišča (deveti senat) z dne 1. avgusta 2025 (predlog za sprejetje predhodne odločbe Conseil d'État – Francija) – Association interprofessionnelle des fruits et légumes frais (Interfel)/Premier ministre in drugi
(Zadeva C-772/241, Interfel)
(Predhodno odločanje – Embalaža in odpadna embalaža – Pojem – Direktiva 94/62/ES – Člen 3 in Priloga I – Etikete, nameščene neposredno na sadje ali zelenjavo – Nacionalna ureditev, ki prepoveduje take etikete, razen tistih, ki so primerne za kompostiranje v gospodinjstvu in so v celoti ali delno narejene iz biomaterialov)
Jezik postopka: francoščina
Predložitveno sodišče
Conseil d'État
Stranke v postopku v glavni stvari
Tožeča stranka: Association interprofessionnelle des fruits et légumes frais (Interfel)
Tožene stranke: Premier ministre, Ministre de la Transition écologique, de l'Énergie, du Climat et de la Prévention des risques, Garde des sceaux, ministre de la Justice, Ministre de l'Économie, des Finances et de l'Industrie, Ministre de l'Agriculture, de la Souveraineté alimentaire et de la Forêt
Izrek
Člen 3(1), tretji pododstavek, točka (iii), Direktive Evropskega parlamenta in Sveta 94/62/ES z dne 20. decembra 1994 o embalaži in odpadni embalaži, kakor je bila spremenjena z Direktivo (EU) 2018/852 Evropskega parlamenta in Sveta z dne 30. maja 2018, in Prilogo I k Direktivi 94/62, kakor je bila spremenjena,
je treba razlagati tako, da
etikete, nameščene neposredno na sadje in zelenjavo, niso v vsakem primeru embalaža v smislu Direktive 94/62, kakor je bila spremenjena. Take etikete je mogoče šteti za embalažo le, če izpolnjujejo eno od treh funkcij embalaže, ki so opredeljene v členu 3(1), prvi pododstavek, Direktive 94/62, kakor je bila spremenjena, in spadajo v eno od treh kategorij embalaže, ki so naštete in opredeljene v členu 3(1), drugi pododstavek, točke od (a) do (c), Direktive 94/62, kakor je bila spremenjena.
____________
1 UL C, C/2025/887.